Hoërskool Nico Malan bied ‘n wye verskeidenheid van sportaktiwiteite aan. ‘n Trotse tradisie van deelname en prestasie is oor jare opgebou. Afrigting word op ‘n hoë vlak hanteer en leerders se talente en vaardighede word ten volle ontwikkel. Die skool het ook ‘n kondisioneringsprogram ingestel waar alle sportmanne-en-vroue gedurende die voorseisoen hul self kan ontwikkel.
Prestasies word jaarliks in verskeie sportsoorte op provinsiale en nasionale vlak gelewer.
Gholf word reg deur die jaar gespeel op ‘n verskeidenheid van bane in die OP.
Oefeninge is op Woensdae en Vrydae en ligawedstryde vind op Maandae plaas. Daar is 2 spanne van 4 elk wat liga speel. Ons is werklik trots op pragtige prestasies wat ons Gholfspanne al oor die jare behaal het in die OP-liga. Ons speel ook in die Cape School’s Gholftoernooi waar die beste skole in die Kaap teen mekaar meeding.
Landloop is aktief besig in die wintermaande vanaf Mei tot Augustus.
Oefeninge vind plaas soos uiteengesit in ons jaarprogram. Ons doel is om ‘n basiese fiksheid by atlete te skep vir die atletiekseisoen in die somer. Ons atlete neem deel aan die plaaslike ligawedlope, die jaarlikse Framesby 2km aflos en Distriks- en Provinsialebyeenkomste.
Omdat ons naby Jeffreysbaai, mekka van branderplankry in SA, geleë is, is dit onafwendbaar dat hierdie sport groot aanhang het.
Kompetisies word gereeld teen skole van Port Elizabeth gehou. Ons branderplankryers word ook gereeld opgeneem in OP-strukture.
Die skool is bekend vir klipharde hardlooprugby in die Oos-Kaap.
Met ‘n filosofie van spelerontwikkeling word daar gefokus op vaardigheids-ontwikkeling van die individu ten einde ‘n beter speler te skep. In die winterseisoen vanaf April tot Augustus ding ons gereeld met 9 spanne mee op die hoogste vlak in die OP en die bekende “Bloutrui” van die eerste span word gereken dwarsdeur die land. Toere word ook gereeld deur verskeie spanne onderneem.
Oefeninge vind plaas soos uiteengesit op ons jaarprogram.
Verskeie van ons spelers word jaarliks na skool gekontrakteer op provinsialevlak en selfs nasionalevlak.
Die grondslag van Nico Malan se rugbysukses is TROTS, TRADISIE en PASSIE.
Swem is ‘n amptelike somersport. Ons bied jaarliks ‘n interhuisgala aan.
Swemmers neem ook deel aan gala’s in Port Elizabeth. Daar is weekliks oefening onder die wakende oog van ‘n buite-afrigter.
Atletiek vind plaas in die somermaande vanaf Januarie tot April en weer September tot November.
Ons leuse is HOËR, VINNIGER, VERDER.
Daar word hard gewerk om ‘n liefde vir die sport te kweek. Met toegewydheid en goeie dissipline is atletiek een van die sportsoorte wat werklik gedy. Byeenkomste waaraan deelgeneem word is as volg:
Nico Malan Prestigebyeenkoms
Top 10 byeenkomste
Friday Night Lite-byeenkomste
Distriks- en Provinsialebyeenkomste
In die wintermaande is ‘n groot aantal dogters bedrywig op die netbalbaan.
Oefeninge vind plaas soos uiteengesit op ons jaarprogram. Ons het in totaal 12 spanne en werk hard om ook ons C- en D-spanne blootstelling te gee met wedstryde. Ons o/14-, o/16- en o/19 A-spanne neem gereeld deel aan die SA Challenge Toernooi in Gauteng. Afrigters en spelers word ook gereeld blootgestel aan die nuutste oefenmetodes en tegnieke d.m.v. klinieke en oefenkampe. Die eerste span toer gewoonlik gedurende die April-vakansie.
Hierdie sport groei huidiglik mooi by die skool.
Oefeninge vind plaas op Donderdae vanaf 14h00 tot 16h00. Ons is bevoorreg om van ‘n buite persoon gebruik te maak wat die leerders die fynere punte van hierdie antieke spel aanleer. Ons is betrokke by die OP-skoleliga en vind dat al meer leerders betrokke raak.
Krieket is ‘n somersport en vind plaas vanaf Januarie tot Maart en weer September en Oktober.
Oefeninge vind plaas soos uiteengesit op ons jaarprogram. Ons ding mee in die A-liga van die Oos-Kaap met 2 junior- en 2 seniorspanne. Ons het uitstekende fasiliteite en het ook ‘n proffessionele afrigter wat reg deur die jaar beskikbaar is om spelers een keer per week by te staan.
Seuns en dogters speel in die winterseisoen hokkie.
Daar is tans 9 dogterspanne en 1 seniorseunsspan en 1 juniorseunsspan. Alhoewel die meeste van ons leerders eers in graad 8 aan hokkie blootgestel word, leer hulle vinnig en speel ons in die top ligas. Ons eerstespanne woon ook gereeld toernooie tydens vakansies en langnaweke by. Oefeninge vind plaas soos uiteengesit op ons jaarprogram.
Ons tennisspanne neem in die 1ste liga van die Oos-Kaap deel.
Twee junior en senior dogter-en-seunsspanne is betrokke. Tennis vind deur die jaar plaas en daar word ook jaarliks deelgeneem aan toernooie buite ons provinsie. Oefeninge vind plaas soos aangedui op die jaarprogram.
Ons poog om by die spelers die volgende te vestig:
PASSIE OM TE WEN
MET GRASIE TE VERLOOR
LIEFDE VIR DIE SPEL
EREKLEURE - Sport